РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 011-946/24

8. април 2024. године

Б е о г р а д

НАРОДНА СКУПШТИНА

Одбор за уставна питања и законодавство Народне скупштине, доставља, на основу члана 194. став 2. Пословника Народне скупштине („Службени гласник РС“, број 20/12 - пречишћен текст), Народној скупштини Предлог аутентичног тумачења одредбе члана 2. Закона о потврђивању Оквирног протокола о финансијској и техничкој сарадњи између Владе Републике Србије и Владе Краљевине Шпаније у области инфраструктурних пројеката („Службени гласник РС - Међународни уговори”, број 6/22), с предлогом да се у складу са чланом 167. Пословника Народне скупштине, донесе по хитном поступку.

За представника Одбора у Народној скупштини одређена је Јелена Жарић Ковачевић, председник Одбора.

ПРЕДСЕДНИК ОДБОРА

Јелена Жарић Ковачевић

П Р Е Д Л О Г

На основу члана 8. став. 1. Закона о Народној скупштини („Службени гласник РС“, број 9/10) и члана 194. став 2. Пословника Народне скупштине („Службени гласник РС“, број 20/12 - пречишћен текст),

Народна скупштина на седници одржаној \_\_\_\_\_\_\_ 2024. године, донела је

АУТЕНТИЧНО ТУМАЧЕЊE

oдредбе члана 2. Закона о потврђивању Оквирног протокола о финансијској и техничкој сарадњи између Владе Републике Србије и Владе Краљевине Шпаније у области инфраструктурних пројеката („Службени гласник РС - Међународни уговори”, број 6/22)

Одредба члана 2. Закона о потврђивању Оквирног протокола о финансијској и техничкој сарадњи између Владе Републике Србије и Владе Краљевине Шпаније у области инфраструктурних пројеката („Службени гласник РС - Међународни уговори”, број 6/22) гласи:

„Текст Оквирног протокола о финансијској и техничкој сарадњи између Владе Републике Србије и Владе Краљевине Шпаније у области инфраструктурних пројеката, у оригиналу на енглеском језику и преводу на српски језик, гласи:”.

Ову одредбу треба разумети тако да су се Стране у жељи унапређења билатералне сарадње у области развоја инфраструктурних пројеката, као и других пројеката од значаја за унапређење и развој економске сарадње споразумеле о међусобним правима и обавезама, дефинисале су активнoсти које ће спроводити на реализацији споразума и оквире финансирања и активности које ће се у складу са оквирним споразумом спроводити закључивањем споразума, уговора и програма или пројеката надлежних и приватних субјеката Страна који ће сачињавати планове рада и специјалне процедуре за коришћење средстава без примене одредаба Закона о јавним набавкама („Службени гласник РС“, бр. 91/19 и 92/23) у поступцима закључивања тих споразума, уговора и програма или пројеката надлежних и приватних субјеката Страна.

Ово аутентично тумачење објавити у „Службеном гласнику Републике Србије – Међународни уговори“.

01 Број

У Београду, \_\_\_\_\_\_\_\_ 2024. године

НАРОДНА СКУПШТИНА

ПРЕДСЕДНИК

Ана Брнабић

О Б Р А З Л О Ж Е Њ Е

Законом о потврђивању Оквирног протокола о финансијској и техничкој сарадњи између Владе Републике Србије и Владе Краљевине Шпаније у области инфраструктурних пројеката потврђен је Оквирни протокол о финансијској и техничкој сарадњи између Владе Републике Србије и Владе Краљевине Шпаније у области инфраструктурних пројеката (у даљем тексту: Оквирни протокол), који је потписан 3. новембра 2022. године.

Чланом 2. Оквирног протокола дефинисано је да сарадња у оквиру овог оквирног протокола обухвата превенствено, а не искључиво, следеће области: транспорт и одржива мобилност, управљање водом за пиће и отпадним водама, енергетика, управљање чврстим отпадом, паметни градови, санација и рекултивација и заштита животне средине.

Чланом 5. Оквирног протокола дефинисано је да ће се активности у складу са Оквирним протоколом спроводити закључивањем споразума, уговора, програма или пројеката надлежних институција и приватних субјеката Страна који ће сачињавати планове рада и специјалне процедуре за коришћење средстава. Осим тога, горе наведена документа бавиће се и другим питањима од међусобног интереса уз сагласност државних органа Страна.

Чланом 6. Оквирног протокола дефинисано је да су Стране сагласне да припрема и имплементација инфраструктурних пројеката у областима дефинисаним чланом 2. представља приоритет сарадње према овом оквирном протоколу.

Чланом 7. Оквирног протокола дефинисано је да ће одлука о финансијским активностима за спровођење овог оквирног протокола бити постигнута заједничким договором између Страна, у складу са расположивим буџетским средствима Страна. Шпанија ће сматрати FIEM фонд као извор средстава за ову сврху, у складу са одредбама шпанског закона 11/2010 од 28. јуна, посебно чланом 13бис. Извозни кредити, осигурани уз званичну подршку Шпанске извозно-кредитне агенције (CESCE), такође ће бити узети у обзир.

Сагласно наведеном произлази да су се Стране у жељи унапређења билатералне сарадње у области развоја инфраструктурних пројеката као и других пројеката од значаја за унапређење и развој економске сарадње споразумеле о међусобним правима и обавезама. Стране су Оквирним протоком дефинисале активнoсти које ће спроводити на реализацији споразума.

Чланом 11. став 1. тачка 1) Закона о јавним набавкама („Службени гласник РС“, бр. 91/19 и 92/23) прописано је да се одредбе овог закона не примењују на јавне набавке и конкурсе за дизајн које су наручиоци обавезни да спроведу у складу са поступцима набавки уставновљеним међународним уговором или другим актом на основу којег је настала међународна обавеза, а који је Република Србија закључила са једном или више трећих држава или њених ужих политичко – територијалних јединица и који се односи на добра, услуге или радове намењене заједничкој имплементацији или коришћењу од стране потписница.

Имајући у виду да су Стране у жељи унапређења билатералне сарадње у области развоја инфраструктурних пројеката, као и других пројеката од значаја за унапређење и развој економске сарадње споразумеле о међусобним правима и обавезама и дефинисале активнoсти које ће спроводити на реализацији споразума и оквире финансирања те чланом 5. Оквирног протокола дефинисале да ће се активности у складу са Оквирним протоколом спроводити закључивањем споразума, уговора и програма или пројеката надлежних и приватних субјеката Страна који ће сачињавати планове рада и специјалне процедуре за коришћење средстава сматра се да се одредбе Закона о јавним набавкама неће примењивати у поступцима закључивања споразума, уговора и програма или пројеката надлежних и приватних субјеката Страна.

У складу са чланом 167. Пословника Народне скупштине, Одбор предлаже да се аутентично тумачење донесе по хитном поступку, како би се спречиле штетне последице до којих могу да доведу недоумице у примени наведене одредбе.